MINT: TAHARIRI KUHUSU UMUHIMU WA MIUNDO MSINGI NCHINI KENYA 
Miundo msingi ni nyenzo za kimsingi sana nchini Kenya. Miundo msingi duni ni chanzo cha umaskini na kudorora kwa maendeleo ya nchi. Ijapokuwa miundo msingi haizalishi bidhaa, moja kwa moja huchangia katika uzalishaji wa bidhaa hivyo basi kukuza maendeleo ya nchi. Kujengwa kwa miundo msingi bora kumeiwezesha nchi yetu kupiga hatua mbele na kuwa nchi yenye kutajika na kusifika katika bara la Afrika. Miongoni mwa miundo msingi inayoipa nchi yetu maendeleo ni kama vile, reli ya kisasa, kujengwa kwa barabara, mfumo wa mawasiliano, maji safi, vituo vya matibabu na kadhalika. 
Nikianza, kujengwa kwa reli ya kisasa nchini Kenya imeipa nchi yetu mwelekeo mpya na mwafaka. Reli hiyo imefungua nafasi nyingi za ajira. Jambo hili limewawashia vijana wengi taa ya matumaini. Vijana wengi wameajiriwa katika stesheni hizo, kama mahamali, walinzi na katika nyadhifa tofauti tofauti zilizopo hapo stesheni. Wengine wamejipatia kazi katika gari moshi hizo za kisasa. 
Vilevile, reli ya kisasa imesaidia pakubwa kwa kupunguza nauli ya kusafiria. Hili limewapa fursa hata wale ambao hawakuwa na uwezo wa kufika katika jiji kuu. Hili ni jambo adhimu sana kwa wale walala hai. Sio tu nauli iliyopungua bali wakati umepungua. Wafanyibiashara wanaweza kufanya biashara zao kwa njia rahisi na nyepesi, hivyo basi biashara zinakuwa na kunawiri. 

Isitoshe, kuwepo kwa ajira kutokana na ujenzi wa reli. Hii imepunguza kiwango kikubwa cha visa vya wizi wa mabavu na ujambazi, kwani vijana wanaotekeleza unyama huu hufanya hivi kwa kukosa buni kwani kama mujuwavyo siku zote lisilo budi hutendwa. Vijana hawa wamepata fursa ya kuajiri kwa hivyo visa vya wizi wa mabavu vimepungua. Hili limewafanya wakenya wengi kuishi kwa amani.
Pia, reli hio imerahisisha usafirishaji wa bidhaa katika maeneo tofauti. Bidhaa nzito nzito ambazo awali ilikuwa shida mno kusafirisha na zilisafirishwa kwa bei ghali. Hili lilisababisha kupanda kwa bei za bidhaa hizo. Sasa bidhaa hizo husafirishwa kiurahisi hivyo basi kufanya bei zake kupungua na kumwezesha kila mwananchi wa Kenya kujikimu. 
Halikadhalika, ujenzi wa barabara za lami umefanya safari kuwa nyepesi na kuwapunguzia uchovu waliokuwa wakihisi awali.
Pia imepunguza wakati wa kusafiri kwani magari yanakimbia kwa njia rahisi bila tashwiwi yoyote. Hivyo basi abiria kuwasili waendapo kwa haraka na mapema. Hili linawawezesha kuendelea na shughuli zao. Kwa wafanyabiashara, hili linawawezesha kufanya biashara na kurejea katika makazi yao.
Nikiongezea, kujengwa kwa miundo msingi kama barabara na reli ya kisasa kunasaidia kukua kwa miji na makao. Kwani watu wengi hupenda kukaa sehemu ambazo kuna njia za usafiri. Hili linawawezesha kuchumia juani kwani wana uwezo wa kuuza bidhaa ndogondogo kwa watumizi wa njia hizo hivyo kupata cha kulia kivulini. Wakazi hawa wanaweza kuendeleza shughuli zao za kila siku kwani wanapata njia rahisi ya kusafirisha mazao yao kwa kuwepo barabara na njia za usafiri walipo.
Licha ya haya, kujengwa kwa barabara zinazounganisha Kenya na mataifa mengine kama Uganda, Tanzania na mataifa mengine katika bara la Afrika, kumeipa nchi ya Kenya uhusiano mzuri na wananchi wa nchi hizo kibiashara na mawasiliano .Biashara nchini Kenya inakuwa zaidi na kunawiri kwani bidhaa za nchi yetu zinasafirishwa katika bara lote la Afrika. Wakenya pia wana uwezo wa kujenga mahusiano na wananchi wengine na hata wengine kuoana.
Bila kusahau, ujenzi wa barabara umesaidia katika ukuaji wa soko na viwanda. Bidhaa zinasafirishwa kwa njia ya urahisi katika eneo moja hadi lingine. Uwepo wa njia za usafiri umefanya mazao kutoka katika mashamba kusafirishwa na kupelekwa katika soko tofauti kwa upesi mno. Usafirishaji wa malighafi katika viwanda pia umerahisishwa. 
Aidha, maji safi ni katika miundo msingi muhimu zaidi katika aushi ya mwanadamu. Kama wenyewe wanenavyo sikuzote kuwa maji ni uhai. Maji safi ndio kitovu cha kunawiri kwa afya na mwili wa mwanadamu bila haya maji yaliyo safi, mwanadamu anashindwa kutekeleza jambo lolote. Magari huhitaji mafuta kupiga hatua hivyo hivyo mimea huhitaji maji kunawiri, nae mwanadamu huhitaji maji safi. Maji safi yamewawezesha wakenya kuishi nakufanya shughuli zao zinazochangia katika maendeleo ya nchi. 
Juu ya haya kuwepo kwa matibabu kumempa kila mkenya uhakikisho wa kuwa na afya njema. Hospitali zimeenea nchini kote na madaktari waliobobea hivyo basi kuwatibu wakenya vyema. Jambo hili limepunguza idadi ya wakenya walioweza kupokea uhai wao kwa magonjwa mepesi 
ambayo tiba yake iko. Afya njema imemwezesha mkenya kuwa na uwezo zaidi wa kuchangia katika maendeleo ya nchi na pia kupunguzia wakenya gharama ya kwenda kutibiwa katika nchi za nje. 
 
Nikiongezea, vituo vya elimu vimetuwezesha kupata elimu. Shule za msingi na upili, vyuo vikuu vyote vimewapa wakenya wote si wachochole au mabwenyenye fursa ya kujipatia elimu na vipaji vya kujiendeleza kimaisha. Pia, kumepunguza gharama ya kujipatia elimu katika nchi nyingine ambapo ilikuwa kigezo kwa walalahoi kujipatia elimu. 
Nikimalizia, kukua kwa mfumo wa mawasiliano na teknolojia kumeipa Kenya maendeleo makubwa Watu wa kutoka sehemu tofauti tofauti wanaweza kuwasiliana kiurahisi kwa kuwepo mfumo wa mawasiliano. Kuwepo kwa teknolojia kunafanya shughuli nyingi kutekelezwa kwa shwari bila shari yoyote. Kupewa vifaa kwa wanafunzi wa shule za msingi kunawafanya kuelewa masomo yao kwa urahisi na pia kuwapa motisha ya kuhudhuria shule. 
Mwisho, miundo msingi bora humu nchini imeifanya Kenya kunawiri na kuendelea katika sekta zote si kibiashara, si kielimu bali zote kwa jumla. Kila siku Kenya inapiga hatua ya maendeleo kutokana na miundo msingi yaliyomo. 

Question: Miundo msingi duni ni chanzo cha nini
Answer: Umaskini